Laiškas į kalėjimą
Tam, kurio dienas prarijo
Tamsios naktys,
Krauju žėrinčiom žarijom
Dega akys.
 
Plėšia viltį iš krūtinės,
Čiulpia dūšią:
Kumščia sienos geležinės
Nepramuši!

Aš užkirsiu mirčiai kelią,
Kančiai kelią!
Tegu bus tie žodžiai melas,
Vienas melas.
  
Žydi gėlės, tos aguonos
Rudeninės.
Plazda vėliavos raudonos,
žengia minios.

Kiaurą naktį prirašytas
Lapas margas
Tam, kurio svajotas rytas –
Juodas vargas.

Nėris Salomėja
Eilėraščiai